12.5.2023
ET
Euroopa Liidu Teataja
L 127/83
(153) Hailide müüs vaatlusalust toodet liitu samuti liidus importijana tegutseva täiendava seotud äriühingu kaudu.
Kooskõlas alusmääruse artikli 2 lõikega 9 määrati ekspordihind sellise müügi puhul kindlaks hinna alusel, millega imporditud toodet liidus asuvatele sõltumatutele klientidele esimest korda edasi müüdi.
Tehtud kohandused olid seotud kõigi impordi ja edasimüügi vahel tekkinud kuludega, sh liidus tegutseva seotud importija haldus-, müügi- ja üldkulusumma ning mõistlik kasum (milleks määrati 6,89 % teise kemikaali jaoks polüvinüülalkohole käsitleva hiljutise uurimise käigus (89) ning mida kasutati käesolevas uurimises, võttes arvesse tootmisharu sarnasust ning seda, et sõltumatud importijad ei teinud koostööd), et määrata kindlaks usaldusväärne ekspordihind liidu piiril.
(154) Hailide märkis vastuseks lõplikele järeldustele, et polüvinüülalkohole käsitlevast hiljutisest uurimisest pärit 6,89 % suuruse tingliku kasumitaseme kasutamine on alusetu ja ülehinnatud.
Hailide väitis, et polüvinüülalkoholil ja eriti tugeval polüesterlõngal puuduvad sarnased keemilised ja füüsikalised omadused, neil on erinev lõppkasutus ja lõppkasutajad ning nende kahe toote turud on erinevad.
Seetõttu ei kajasta Hailide sõnul polüvinüülalkoholi sektori kasum kuidagi seda, mida üks äriühing võiks eriti tugeva polüesterlõngaga kauplemisel saavutada.
Peale selle väitis Hailide, et kui kasumitase, mida liidu eriti tugeva polüesterlõnga tootjad võivad saavutada tavalistes turutingimustes ilma dumpinguhinnaga impordita, on väiksem kui 6 %, siis oleks veider, kui selle tootega kauplejad saaksid samal turul suuremat kasumit.
(155) Lisaks leidis CIRFS samuti, et kasutatav tinglik kasum ei ole eriti tugeva polüesterlõnga puhul asjakohane võrdlusalus, väites vastupidiselt Hailide seisukohale, et selline kasumimarginaal alahindab suuresti eriti tugeva polüesterlõnga sektori importijate kasumit.
Selle asemel pakkus CIRFS välja, et kunstkiududega seotud hiljutine juhtum, st kiudoptilisi kaableid käsitlev juhtum, (90) esindaks paremini sõltumatute importijate kasumimarginaali, mis jäi vahemikku 15–25 %.
Lisaks väitis CIRFS, et komisjon ei tohiks soodustada sõltumatute importijate koostööst keeldumist, mille toob kaasa kasumimarginaali alahindamine.
Selle asemel peaks komisjon CIRFSi kohaselt kasutama ennetavat lähenemisviisi, tutvudes teadaolevate importijate finantsaruannetega ja tuginedes nendele aruannetele kui parimatele kättesaadavatele faktidele.
(156) Esiteks, nagu on märgitud põhjenduses 153, kasutas komisjon sõltumatute importijate koostöö puudumisel käesoleval juhul keemiatööstuses läbiviidud hiljutisest uurimisest saadud tinglikku kasumit, millega tehti kindlaks, et sellist kasumit saab pidada põhjendatuks.
Teiseks on Hailide võrdlus kaupleja kasumi ja liidu tootjate võimaliku saadava kasumi kohta alusetu, arvestades põhimõttelisi erinevusi tootmisettevõtte ja kaubandusettevõtte tegevuses.
(157) Lisaks polüvinüülalkoholi ja eriti tugeva polüesterlõnga sarnasusele, kuigi ei ole vaidlustatud, et polüvinüülalkoholil ja eriti tugeval polüesterlõngal on erinevad keemilised ja füüsikalised omadused, kasutusotstarve, kasutajad ja turud, on kindlaks määratud asjaolu, et mõlemad tooted on osa keemiatööstusest.
Veelgi enam, Hailide ei suutnud põhjendada, miks kasutatav nominaalne kasum ei oleks esinduslik eriti tugeva polüesterlõngaga kaupleja saadava kasumi suhtes.
Seetõttu järeldas komisjon, et polüvinüülalkoholi sektori kasum peegeldab seda, mida üks äriühing võiks eriti tugeva polüesterlõngaga kauplemisel saavutada.
Seevastu kiudoptilisi kaableid ja nende valmistamisel kasutatavat põhitoorainet (optiline kiud) kasutatakse telekommunikatsioonitööstuses, ilma et need oleks isegi kaudselt seotud keemiatööstusega.
Seetõttu oleks kohatu käesolevas eriti tugevat polüesterlõnga käsitlevas uurimises kasutada sõltumatute importijate kasumimarginaale, mida kasutati kiudoptilisi kaableid käsitleva juhtumi puhul.
(158) Peale selle, vastupidiselt CIRFSi soovitusele, kasutas komisjon polüvinüülalkoholi käsitlevast juhtumist saadud tinglikku kasumit alles pärast seda, kui ta oli julgustanud sõltumatuid importijaid endast teada andma ja uurimises koostööd tegema (kas kutsudes teadaolevaid importijaid konkreetselt väljavõttelises uuringus osalema või avaldades veebisaidil spetsiaalse küsimustiku, mis oli mõeldud koostööd teha soovivatele sõltumatutele importijatele) ning pärast sellise koostöö puudumist.
Seega ei saanud komisjon mingil juhul julgustada sõltumatuid importijaid koostööst keelduma, mis tõi kaasa lõpuks kasutatud kasumimarginaali alahindamise.
(89) Komisjoni 25. septembri 2020. aasta rakendusmääruse (EL) 2020/1336 (millega kehtestatakse lõplikud dumpinguvastased tollimaksud Hiina Rahvavabariigist pärit teatavate polüvinüülalkoholide impordi suhtes, ELT L 315, 29.9.2020, lk 1) põhjendus 352.
(90) Komisjoni 17. novembri 2021. aasta rakendusmäärus (EL) 2021/2011, millega kehtestatakse lõplik dumpinguvastane tollimaks Hiina Rahvavabariigist pärit kiudoptiliste kaablite impordi suhtes (ELT L 410, 18.11.2021, lk 51), põhjendus 367.